CELEX: 31985R1055
Language: el
Date: 1985-04-23
Title: Κανονισμός (ΕΟΚ) αριθ. 1055/85 του Συμβουλίου της 23ης Απριλίου 1985 για την τροποποίηση του κανονισμού (ΕΟΚ) αριθ. 1224/80 περί της δασμολογητέας αξίας των εμπορευμάτων

Avis juridique important

|

31985R1055

Κανονισμός (ΕΟΚ) αριθ. 1055/85 του Συμβουλίου της 23ης Απριλίου 1985 για την τροποποίηση του κανονισμού (ΕΟΚ) αριθ. 1224/80 περί της δασμολογητέας αξίας των εμπορευμάτων  

Επίσημη Εφημερίδα αριθ. L 112 της 25/04/1985 σ. 0050 - 0050 Ισπανική ειδική έκδοση: Κεφάλαιο 02 τόμος 13 σ. 0132  Πορτογαλική ειδική έκδοση : Κεφάλαιο 02 τόμος 13 σ. 0132 

***** ΚΑΝΟΝΙΣΜΟΣ (ΕΟΚ) αριθ. 1055/85 ΤΟΥ ΣΥΜΒΟΥΛΙΟΥ  της 23ης Απριλίου 1985  για την τροποποίηση του κανονισμού (ΕΟΚ) αριθ. 1224/80 περί της δασμολογητέας αξίας των εμπορευμάτων  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  την πρόταση της Επιτροπής,  Εκτιμώντας:  ότι, με την απόφαση 80/271/ΕΟΚ (1), το Συμβούλιο ενέκρινε, εξ ονόματος της Κοινότητας, τη συμφωνία εφαρμογής του άρθρου VII της Γενικής Συμφωνίας Δασμών και Εμπορίου·  ότι με την έκδοση του κανονισμού (ΕΟΚ) αριθ. 1224/80 του Συμβουλίου της 28ης Μαΐου 1980 περί της δασμολογητέας αξίας των εμπορευμάτων (2), όπως τροποποιήθηκε τελευταία από τον κανονισμό (ΕΟΚ) αριθ. 320/85 (3), τέθηκαν σε εφαρμογή οι κυριότερες διατάξεις της συμφωνίας·  ότι με το άρθρο 18 παράγραφος 1 της συμφωνίας συστήθηκε Επιτροπή Δασμολογητέας Αξίας με σκοπό, μεταξύ άλλων, την προώθηση των στόχων της συμφωνίας και την άσκηση άλλων καθηκόντων που είναι δυνατό να της ανατεθούν από τα συμβαλλόμενα μέρη της συμφωνίας·  ότι η εφαρμογή της συμφωνίας επέφερε ορισμένες αλλαγές στη δασμολογική μεταχείριση των υποθεμάτων ηλεκτρονικών υπολογιστών που φέρουν λογικό (software), αλλαγές οι οποίες, όπως η πείρα απέδειξε, δεν συμβάλλουν στην αρμονική ανάπτυξη του παγκόσμιου εμπορίου·  ότι τα συμβαλλόμενα μέρη που συνέρχονται στα πλαίσια της εν λόγω επιτροπής αποφάσισαν ότι θα ήταν σύμφωνο με τους όρους της συμφωνίας, για τα μέρη που το επιθυμούν, να υπολογίζουν μόνο το κόστος ή την αξία του ίδιου του υποθέματος για τον καθορισμό της δασμολογητέας αξίας των εισαγόμενων υποθεμάτων ηλεκτρονικών υπολογιστών που προορίζονται για εξοπλισμούς επεξεργασίας στοιχείων και που φέρουν στοιχεία ή εντολές, υπό το όρο ότι το κόστος ή η αξία των στοιχείων ή εντολών διακρίνεται από το κόστος ή την αξία του υποθέματος·  ότι η υιοθέτηση της προαναφερθείσας πρακτικής θα συνέβαλλε στην αρμονικότερη ανάπτυξη του παγκόσμιου εμπορίου και είναι συνεπώς αποδεκτή από την Κοινότητα· ότι ο κανονισμός (ΕΟΚ) αριθ. 1224/80 θα πρέπει να τροποποιηθεί ανάλογα,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Στον κανονισμό (ΕΟΚ) αριθ. 1224/80 παρεμβάλλεται το ακόλουθο άρθρο:  «Άρθρο 8α  1. Παρά τα άρθρα 2 έως 8, για τον καθορισμό της δασμολογητέας αξίας των υποθεμάτων ηλκετρονικών υπολογιστών που προορίζονται για εξοπλισμούς επεξεργασίας στοιχείων και φέρουν στοιχεία ή εντολές λαμβάνεται υπόψη μόνο το κόστος ή η αξία του καθαυτό υποθέματος. Η δασμολογητέα αξία των εισαγόμενων υποθεμάτων ηλεκτρονικών υπολογιστών δεν περιλαμβάνει, επομένως, το κόστος ή την αξία των στοιχείων ή των εντολών, υπό τον όρο ότι το κόστος ή η αξία αυτή διακρίνεται από το κόστος ή την αξία του εν λόγω υποθέματος.  2. Για τους σκοπούς του παρόντος άρθρου:  α) ο όρος "υπόθεμα ηλεκτρονικού υπολογιστή" δεν περιλαμβάνει τα ολοκληρωμένα κυκλώματα, τους ημιαγωγούς και τα παρόμοια συστήματα ή τα αντικείμενα τα οποία έχουν ενσωματωμένα τέτοια κυκλώματα ή συστήματα·  β) ο όρος "στοιχεία ή εντολές" δεν περιλαμβάνει εγγραφές ήχου ούτε εγγραφές κινηματογράφου ή video.»  Άρθρο 2  Ο παρών κανονισμός αρχίζει να ισχύει την 1η Μαΐου 1985.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 23 Απριλίου 1985.  Για το Συμβούλιο  Ο Πρόεδρος  F. M. PANDOLFI  (1) ΕΕ αριθ. L 71 της 17. 3. 1980, σ. 1.  (2) ΕΕ αριθ. L 134 της 31. 5. 1980, σ. 1.  (3) ΕΕ αριθ. L 34 της 7. 2. 1985, σ. 33.